**27**

**KORPUS KOMUNIKASI QURANIK: SUATU TINJAUAN AWAL**

Rahmahtunnisah Hj Sailin,

rahmahtunnisah@kuis.edu.my

Kalthom Hussin

Jusang Bolong

Rozalafri Johori,

Don Daniyal Don Biyajid

**ABSTRAK**

Komunikasi adalah suatu perkara yang amat penting dalam kehidupan manusia. Semenjak daripada peringkat awal kehadiran manusia di muka bumi ini, manusia memerlukan suatu sistem yang mengatur perhubungan antara sesama mereka. Kertas kerja konsep ini bertujuan untuk membincangkan Korpus Komunikasi Quranik sebagai asas untuk mencadangkan pembinaan Model Komunikasi Islam yang Efektif. Perbincangan awal ini menumpukan kepada objektif untuk mengenalpasti perkataan (kalimah), pengajaran (ibrah) dan ayat Quran yang berkaitan dengan elemen dan proses komunikasi. Al-Quran mengandungi yang mengandungi 6,236 ayāt dan dibahagikan kepada 114 bab atau surah ini merupakan saluran komunikasi, antara Allah sebagai pencipta dengan hambaNya. Hasil kajian awal ini mendapati bahawa Al-Quran menggunakan perkataan yang berbeza untuk menggambarkan aktiviti komunikasi, misalnya: yuridu, ya’muru, yasya, kutiba, yaqdzi and fi’il amri sebagai usaha memahami kandungan Quran dan menyampaikannnya kepada semua insan. Konstruk-konstruk yang boleh dijadikan bukti asas tentang al-Quran sebagai panduan berkomunikasi ialah; ‘bacalah’ (al-‘Alaq: 1-2), ‘berkata’ (alMaidah: 115), ‘belajar’ (Ali Imran: 79),‘menjelaskan penemuan’ (al-Furqan: 33), ‘bertindak’ (al-Furqon: 52), ‘katakanlah’ (al-mukmin:66) dan ‘menyelidik’ (al-Hujurat:6). Justeru, pemahaman terhadap elemenkomunikasi yang diperkenalkan oleh Barat adalah relevan untuk didefinisikan malahdikonseptualisasi semula berdasarkan wahyu al-Quran yang merupakan ‘anugerah khas’buat umat Rasulullah SAW.

***Kata kunci:*** konstruk komunikasi, tabayyun, Qur’CC Model

**1 LATAR BELAKANG KAJIAN**

Kebanyakan masalah sosial dan organisasi yang timbul kebelakangan ini hadir akibat ketidakpuasan hati dalam sesebuah perhubungan kesan daripada komunikasi yang tidak berhemah dalam kalangan manusia. Kejayaan dalam komunikasi adalah sangat bergantung kepada kebolehan seseorang menyampaikan maklumat dan mengetengahkan ideanya kepada orang lain. Komunikasi yang berkesan seringkali menatijahkan perhubungan yang lebih bermakna, lancar dan menghasilkan perhubungan yang baik sama ada dalam konteks pekerjaan ataupun perhubungan seharian. Komunikasi berkesan juga dapat meningkatkan kebarangkalian untuk memenuhi keperluan peribadi malah mencapai matlamat yang lebih besar demi pembangunan dan kemaslahatan ummah.

Para sarjana dalam bidang komunikasi dari Barat sejak dahulu lagi telah mendominasi bidang ini dan model-model asas mereka telah dijadikan rujukan bidang ini, termasuklah di Malaysia bermula diperingkat diploma, sarjana muda dan seterusnya di peringkat sarjana. Model-model komunikasi ini termasuklah yang dibangunkan oleh Laswell (1948), David Berlo (1960), Shannon & Weaver (1949 ) dan banyak lagi.

Merujuk kepada sebahagian kritikan terhadap elemen dan proses komunikasi dalam model kontemporari yang ada, maka kajian ini bertujuan untuk membina *Quranic Communication Corpus (Qur’CC)* dengan menghimpunkan perkataan, ibrah dan ayat Quran dan seterusnya mencadangkan “Model Komunikasi Islam Efektif”

Kajian ini dijalankan dengan menggunakan pendekatan kualitatif. Kaedah pengutipan data dilakukan secara analisa kandungan (*content analysis*) dalam mengenalpasti perkataan, ibrah dan ayat al-Quranyang berkait dengan elemen dan proses komunikasi.

**PERNYATAAN MASALAH**

Usaha-usaha menghimpunkan (*corpus*) telah dibuktikan dalam disiplin Bahasa Inggeris, bagaimanapun sehingga kini belum ada usaha-usaha berkenaan dibangunkan dalam bidang komunikasi. Sebahagian himpunan berkenaan telah dibangunkan, namun tidak melihat elemen dan proses komunikasi yang membolehkan pembangunan model komunikasi efektif. Seperti yang telah dibincangkan sebelum ini, perbandingan Model Komunikasi yang dibangunkan oleh para sarjana Barat (lakaran dan kritikan) dengan Sarjana Islam membuktikan masih terdapatnya kelompangan (*gaps*) yang perlu diambil perhatian. Dengan mengimpunkan perkataan (kalimah), ibrah dan ayat al-Quran, kajian ini akan menumpukan kepada *Quranic Communication Corpus (Qur’CC)* sebagai asas untuk membangunkan Model Komunikasi Islam yang efektif yang akan menyatukan elemen dan proses komunikasi Islam yang berkait langsung dengan perhubungan manusia dan memberikan manfaat kepada umat Islam khasnya. Apatah lagi sejak kebelakangan ini, dengan pengaruh kuat media sosial yang sekaligus menggalakan proses penyampaian maklumat tanpa saringan, tanpa penyelidikan, tanpa disahkan benar berada dalam gelombang informasi tanpa sempadan yang seringkali menyebabkan kekeliruan, kecelaruan malah menjadi medan fitnah dan kekhilafan yang memberi impak besar terhadap keseluruhan sistem sosial, ekonomi dan politik di Malaysia.

**SOROTON LITERATUR**

Menerusi komunikasi, masyarakat adalah didasarkan kepada bentuk kehidupan bersama untuk mencapai tujuan bersama, dalam bentuk ucapan, tindakan dan kerjasama. Menerusi komunikasi juga, individu akan mendapat pengetahuan, informasi dan pengalaman kehidupan. Justeru, akan terbentuklah sikap persefahaman, percakapan, keyakinan, kepercayaan, tindakan dan kawalan sewajarnya dalam rangka membentuk kehidupan yang harmoni.

Menurut Barry (1965) dalam bukunya *Communication and Language*, istilah komunikasi adalah berasal daripada perkataan Latin *Communicare* yang bermaksud *to talk together, confer, discourse, and consult with another.* Menurutnya komunikasi juga bermakna *fellowship* dan *justice* dalam rangka hubungan antara individu dengan individu lain.

Schramm dan Roberts (1971) telah mendefinisikan komunikasi sebagai satu proses untuk berkongsi sesuatu orientasi terhadap satu set tanda maklumat. Perkongsian sesuatu orientasi merangkumi penyaluran maklumat, idea serta sikap dan sebagainya. Definisi yang lebih kurang sama maksudnya turut diberikan oleh Emery, Ault dan Ageel (1973).

Komunikasi jika ditinjau dari sudut psikologi adalah suatu proses dalam setiap situasi yang melibatkan makna (Lindgren, 1953). Ada juga dalam kalangan sarjana menggunakan istilah komunikasi dalam pengertian yang lebih luas, meliputi interaksi bukan manusia (*non-human interactions*). Steven (1950), misalnya, telah menyatakan:

*Communication is the discriminatory response of an organism to a stimulus … This definition says that communication occurs when some environmental disturbance (the stimulus) impinges on an organism and the organism does something about it (makes a discriminatory response). If the stimulus is ignored by the organism, there has been no communication. The test is differential reaction of some sort. The message that gets no response is not a communication.*

Berdasarkan makna yang dikemukakan oleh para sarjana tersebut, komunikasi sebenarnya bermaksud lebih daripada sekadar komunikasi verbal (lisan) dan non verbal (bukan lisan). Ini kerana komunikasi adalah satu proses penyaluran maklumat yang turut meliputi ucapan, tulisan, tingkah laku, tindakan, penampilan, autoriti dan sebagainya.

**Komunikasi Islam**

Komunikasi adalah suatu perkara yang amat penting dalam kehidupan manusia. Semenjak daripada peringkat awal kehadiran manusia di muka bumi ini, mereka memerlukan suatu sistem yang mengatur perhubungan antara sesama mereka. Islam, berdasarkan dua sumber utamanya iaitu al-Quran dan al-Sunnah, telah menyediakan satu sistem komunikasi yang unik dan menyeluruh. Islam juga telah mengatur komunikasi antara sesama manusia dengan adabnya yang tertentu. Mesej atau berita yang ingin disampaikan oleh sumber atau penyampai kepada penerimanya dalam sesebuah proses komunikasi perlu dipastikan kesahihannya sebelum ianya diterima dan disebarkan, demi kebaikan manusia sendiri.

Pelbagai definisi telah diberikan oleh para sarjana untuk menerangkan maksud komunikasi. Secara umumya, istilah komunikasi adalah berasal daripada bahasa Inggeris iaitu *communication*.

Pada dasarnya, komunikasi dalam Islam melibatkan elemen penyampai, mesej, saluran, gangguan, penerima, maklum balas dan kesan dalam lingkungan aqidah, syariah dan akhlak. Komunikasi menurut perspektif Islam merupakan satu bentuk hubungan dan interaksi yang perlu wujud antara tiga unsur utama kehidupan iaitu manusia, alam dan Tuhan. Hakikat ini dapat dilihat melalui konsep *habl min Allah* dan *habl min al-nas*. Komunikasi antara sesama manusia (*habl min al-nas*) adalah tidak terlepas daripada komunikasi serta interaksi manusia dengan Allah (*habl min Allah*). Tanggungjawab manusia sebagai khalifah Allah di muka bumi ini menjadikan manusia sentiasa berinteraksi dan berkomunikasi dengan alam. Justeru, kehidupan manusia seharian tidak dapat mengelak daripada terlibat dengan komunikasi tiga dimensi tersebut. Ketiga-tiga unsur tersebut adalah berkait rapat dan saling memerlukan, khususnya dalam konteks manusia sebagai fokus utamanya.

Komunikasi manusia tidak akan terlepas daripada hubungannya dengan Tuhan. Mengabaikan Tuhan dalam berkomunikasi bererti mengabaikan aqidah. Mengabaikan aqidah bererti turut mengabaikan syariat dan akhlak yang telah diaturkan oleh Tuhan. Jalinan hubungan serta interaksi inilah yang menjadikan komunikasi dalam perspektif Islam bersifat unik dan tersendiri. Sekalipun manusia adalah fokus utama, namun kenyataan tersebut adalah berbeza dengan kedudukan manusia dalam komunikasi menurut perspektif positivistik Barat yang menjadikan manusia sebagai dasar untuk segala-galanya. Dalam Islam, bidang kuasa dan kemampuan manusia ada batasannya, malah sentiasa terikat dengan pelbagai peraturan Ilahi, Maha Pencipta.

R. Agus (1990) menjelaskan bahawa gambaran komunikasi dalam konteks keislamannya adalah suatu usaha mempengaruhi, mengajak seterusnya memindahkan pemikiran, pengetahuan, perlakuan serta perbuatan yang tidak diredhai Allah kepada yang diredhai Allah. Kenyataan ini sesuai dengan hakikat komunikasi yang tidak terbatas sekadar verbal dan non-verbal sahaja, malah turut meliputi ucapan, tulisan, tingkah laku, perbuatan dan sebagainya. Pernyataan R. Agus tersebut disokong juga oleh A. Hasymy (1974) yang menyatakan bahawa komunikasi dalam Islam merupakan dakwah atau suatu ajakan untuk meyakini serta mengamalkan aqidah dan syariah Islam.

Secara umum, komunikasi dalam perspektif Islam adalah berkait rapat dengan dakwah. Ini selaras dengan maksud komunikasi dan dakwah yang bertujuan untuk menyampaikan satu mesej daripada penyampai kepada penerima melalui medium tertentu, seperti juga yang telah dicadangkan oleh para sarjana Barat ketika membincangkan maksud komunikasi.

Secara khusus, komunikasi Islam membawa pengertian mengajak atau memindahkan suatu pihak untuk meninggalkan segala bentuk perbuatan atau pemikiran yang tidak diredhai Allah, kepada perbuatan atau pemikiran yang diredhai Allah. Dapat dikatakan bahawa komunikasi dalam Islam menekankan aspek rohaniah lebih daripada aspek lahiriah kerana komunikasi sebenarnya berkait rapat dengan unsur-unsur rohani yang berhubung rapat dengan soal aqidah, syariah dan akhlak. Setiap elemen tersebut berkait rapat dengan hati (*qalb*) manusia. Tindakan dan perlakuan manusia pada zahirnya adalah refleksi serta manifestasi daripada sifat dan sikap hatinya. Perkaitan tersebut dapat dilihat menerusi definisi komunikasi dalam Islam yang menekankan keredhaan Allah dalam sesuatu proses komunikasi.

Pada dasarnya, definisi komunikasi yang dicadangkan oleh para sarjana Barat adalah tidak jauh berbeza dengan apa yang dicadangkan oleh para sarjana Islam. Cuma definisi tersebut lebih bersifat operatif dan teknikal.

Manakala dalam Islam, komunikasi diberikan pengertian yang lebih luas daripada itu, iaitu melibatkan juga unsur-unsur ketuhanan dan keagamaan dalam perspektifnya. Perbincangan mengenai komunikasi antara sesama manusia membawa bersama perbincangan mengenai persoalan ketuhanan dan spiritualiti. Malah, dalam apa jua perbincangan berkenaan dengan manusia, perkaitan antara manusia sebagai makhluk dengan Allah sebagai Tuhan Maha Pencipta tidak dapat dipisahkan sama sekali.

**Perbandingan perspektif Teori Barat dan Al-Quran**

Mohd Shah (2007) menjelaskan al-Quran merupakan An-Nur iaitu kitab yang menjelaskan kebenaran dan merungkai segala kekaburan dengan penjelasan yang pasti dan dengan suatu bukti yang nyata berkenaan dengan dengan permasalahan halal, haram dan perkara-perkara ghaib yang tidak dapat diterokai oleh akal.

Kalaulah model hanya menjelaskan, memetakan sesuatu unsur berdasarkan sesuatu yang telah diuji, maka al-Quran apatah lagi dokumen yang sangat jelas peristiwa yang berlaku, dengan ibrah (pengajaran) yang disampaikan merupakan dokumen daripada ALLAH yang telah berlaku, sedang berlaku dan yang akan berlaku sehinggalah gambaran hari akhirat, pembalasan, syurga dan neraka juga telah ditulis dengan penuh teliti. Sedangkan Al Quran sebagai rujukan utama merupakan suatu nama daripada perkataan ‘al-Quran’ (ال قرآن) dari sudut bahasa yang bererti ‘bacaan’. Dari sudut istilah, al-Quran didefinisikan pula sebagai Kalamullah yang diturunkan kepada Nabi Muhammad (s.a.w), yang mana lafaz-lafaznya menjadi mukjizat yang membuktikan kenabian baginda. Pembacaan Al Quran akan menjadi ibadat bagi sesiapa yang membacanya, yang diriwayatkan secara mutawatir, yang termaktub dalam mushaf, bermula dengan surah alFatihah sehingga akhir surah al-Nas. (Abu Shahbah, Muhammad ibn Muhammad, dalam

Mohd Shah, 2007).

Rujukan ini dikukuhkan lagi dengan surah al-Baqarah ayat 1-2 yang bermaksud;

Alif, Laam, Miim.(1) Kitab al-Quran ini, tidak ada syak padanya (tentang datangnya dari Allah dan tentang sempurnanya); ia pula menjadi petunjuk bagi orang-orang yang (hendak) bertakwa (2)”

Al-Quran merupakan kitab suci atau dokumen yang signifikan kepada agama Islam kerana diturunkan sebagai wahyu kepada Rasulullah SAW, ditulis dalam bahasa Arab yang menjadi panduan kepada ummat Islam. Al-Quran mengandungi 6,236 ayāt dan dibahagikan kepada 114 bab atau surah. Al-Quran juga merupakan saluran komunikasi, antara Allah sebagai pencipta dengan hambaNya. Al-Quran menggunakan perkataan yang berbeza untuk menggambarkan aktiviti komunikasi, misalnya: *yuridu, ya’muru, yasya, kutiba, yaqdzi and fi’il amri* sebagai usaha memahami kandungan Quran dan menyampaikannnya kepada semua insan. Konstruk-konstruk yang boleh dijadikan bukti asas tentang al-Quran sebagai panduan berkomunikasi ialah; ‘bacalah’ (al-‘Alaq: 1-2), ‘berkata’ (al-Maidah: 115), ‘belajar’ (Ali Imran: 79), ‘menjelaskan penemuan’ (al-Furqan: 33), ‘bertindak’ (al-Furqon: 52), ‘katakanlah’ (al-mukmin:66) dan ‘menyelidik’ (al-Hujurat:6).

Institut Akhbar Islam telah mengisytiharkan kod etika kewartawanan Malaysia pada 20 Mei 1989 di Kuala Lumpur yang mengandungi lapan perkara (Saodah, Narimah dan Mohd Yusof, 2005) iaitu kebenaran, kebebasan, bertanggungjawab, ketepatan maklumat, menghormati kerahsiaan, berkredibiliti, adil dan memahami perundangan.

**Model Komunikasi**

Proses dan elemen komunikasi banyak didominasi oleh para sarjana Barat yang membentuk model komunikasi awal dan terus menjadi rujukan dalam pengajian komunikasi.

Model komunikasi terawal antaranya adalah yang diperkenalkan oleh Harold Lasswell (1948) yang berbentuk persoalan asas iaitu (1) *Who?*,(2) *Says what?, (3)Through what channel*, (4)*To whom?* dan (5) *with what effect?*



Rajah 1: Laswell’s Model of Communication

Shanon & Weaver (1949) pula memperkenalkan Model Matematik Komunikasi yang mengambarkan aliran maklumat kepada penerima melalui saluran yang menggunakan telefon yang penuh dengan kod-kod. Model ini menerangkan pertalian enam unsur penting dalam proses komunikasi iaitu: 1) sumber maklumat, (2) mesej, (3) transmitter/saluran, (4) signal, (5) penerima maklumat dan (6) destinasi . Model ini turut memberikan gambaran tentang wujudnya gangguan ketika proses aliran signal berlaku.

Sementara itu model komunikasi yang popular dan mudah ialah Model SMCR yang dipelopori oleh David Berlo (1960) yang menunjukkan secara liner proses komunikasi yang melibatkan empat elemen asas iaitu sumber/source (S), mesej (M), saluran/channel (C) dan penerima/receiver (R) digambarkan seperti rajah berikut;



Rajah 2: SCMR Model (Berlo, 1960)

Walau bagaimanapun didapati model komunikasi asas yang dinyatakan ini dan beberapa model lain yang diperkenalkan oleh Schramm (1960), yang melalui tiga penciptaan model yang bermula dengan model komunikasi sehala yang kemudiannya ditambah baik dengan menjelaskan elemen rangka rujuk (*frame of reference*) dan lapangan pengalaman (*field of experience*) masih lagi mempunyai kelompangan (*gap*) dalam konteks komunikasi berdasarkan Al-Quran.

Keadaan ini berlaku kerana pendefinisian konsep model dan teori itu yang dijelaskan secara bersifat sementara dan hanya satu bentuk percubaan sebagaimana yang dijelaskan oleh Littlejohn, (1996) yang menerangkan bahawa model adalah sebagai suatu percubaan untuk menjelaskan pengalaman, idea tentang bagaimana sesuatu kejadian berlaku. Pendefinisian ini selaras juga dengan apa yang dinyatakan oleh Griffin, (1997) pula menyatakan bahawa teori adalah peta tentang kebenaran; teori adalah jawapan sementara yang dibentuk bagi persoalan yang timbul tentang suatu fenomena. Sementara itu Mohd Baharudin dan Mohd Khairie (2009) pula menerangkan model merupakan satu kerangka penting dalam memerihalkan unsur yang terlibat dalam sesuatu fenomenologi atau hubungan sebab akibat (causal relationship) yang mana beliau turut menggariskan empat fungsi model komunikasi iaitu, (i) memudahkan kefahaman terhadap sumbangan elemen-elemen dalam proses komunikasi, (ii) memberi pengertian sama ada komunikasi melibatkan proses sehala atau dua hala (iii) memerihalkan sumbangan elemen-elemen penting dalam menentukan keberkesanan komunikasi, (iv) menjadi panduan kepada proses penyelidikan dalam komunikasi.

**Kritikan terhadap Model Berlo dan Model Lasswell**

Kritikan yang dibangkitkan oleh para sarjana Barat sendiri terhadap Model Berlo meliputi beberapa perkara berikut;

1. Tiada elemen maklum balas/tidak diketahui kesannya.
2. Tidak dinyatakan halangan dalam proses komunikasi .
3. Tidak menggambarkan elemen gangguan/ *noise*
4. Model yang kompleks
5. Model komunikasi liner
6. Memerlukan individu yang sama tahap untuk membolehkan komunikasi berlaku dengan baik, namun tidak tepat dalam konteks harian.

Sementara kritikan terhadap Model Lasswell ialah;

1. Mengabaikan kemungkinan berlakunya gangguan/ bising
2. Tiada maklum balas; Tanpa maklum balas, proses komunikasi tidak berkembang.

Penjelasan berhubung al-Quran ini sangat signifikan kerana Al-Quran itu sendiri adalah kitab atau dokumen yang melapor kejadian, jawapan kepada fenomena kisah benar dan sumber rujukan yang dijanjikan Allah bahawa setiap manusia tidak akan sesat selagi dia berpegang kepada al-Quran dan Hadis.

Beberapa orang sarjana Islam telah mula menghimpun ayat-ayat al Quran yang berkaitan dengan nilai-nilai komunikasi Islam, misalnya Soadah Wok dan Mohd. Yusof Hussain (2003) yang memfokuskan kepada Komunikasi kepimpinan dalam Islam memberikan sembilan prinsip komunikasi Islam untuk pemimpinan organisasi yang antaranya ialah;

 i) bercakap dengan lemah lembut yang disandarkan kepada Surah Ta Ha: 43 & 44, ii) menggunakan hikmah dan nasihat yang baik-merujuk surah Al-Nahl:125 dan mengambil kira pandangan dan fikiran orang lain- surah al-Imran: 159.

Walau bagaimanapun nilai-nilai Islam ini hanya dirujuk dalam konteks tertentu sahaja dan tidak dapat membentuk satu model komunikasi kepimpinan yang secara jelas dalam bentuk gambarajah (model). Oleh yang demikian sarjana komunikasi ini lebih menjurus untuk menerapkan nilai-nilai komunikasi Islam yang ditemui dalam ayat Quran tertentu.

Usaha-usaha terhadap pembentukan awal model komunikasi dalam Quran terus berkembang melalui kajian oleh Mohd Zaki Ibrahim (2005) yang membangunkan model Komunikasi Penurunan Wahyu yang menerangkan cara berlakunya komunikasi antara Allah sebagai pencipta dengan hamba-hambanya berdasarkan surah Syura ayat 51 yang dibangunkan berdasarkan gambarajah berikut:

Zulkiple dan Saiful Azry (2011) turut memperkenalkan empat model komunikasi berdasarkan beberapa ayat al-Quran iaitu;

1. Model komunikasi Dakwah Bil al-Nafs (Intrapersonal) berdasarkan surah al-Dzariyat: 54 – ‘Dan (ingatlah) Aku tidak menciptakan jin dan manusia melainkan untuk mereka menyembah dan beribadat kepadaKu’
2. Model Komunikasi Dakwah Fardiyyah, Nabi Ibrahim AS berdasarkan surah surah Maryam:41-48
3. Model Komunikasi Dakwah Fardiyyah, Nabi Musa dan Harun AS berdasarkan surah Ta Ha 20: 27-28, 29-33, 36, 49-50, al-Imran 3:159, al-Mu’minun 23:45-48, al-Qasas 28:34-35 dan surah al-Hajj 22: 46
4. Model Komunikasi Dakwah bi al-Risalah (komunikasi massa) berdasarkan surah al-Anbia’:107-112

Walau bagaimanapun tiga model komunikasi dakwah yang dibangunkan ini lebih bersifat merujuk kepada satu-satu ayat sahaja, tanpa menjelaskan dengan terperinci pembinaan instrumen dan konstruk komunikasi yang didapati daripada al-Quran secara menyeluruh kecuali bagi Model Komunikasi Dakwah Fardiyyah yang berkisar tentang kisah nabi Musa AS dan Nabi Harun AS yang merujuk kepada 10 ayat dalam surah Ta Ha, satu ayat dari surah al-Imran, empat ayat dari surah al-Mu’minun, dua ayat surah al-Qasas dan satu ayat dari surah al-Hajj.

Oleh yang demikian masih ada kelompangan (*gap*) yang perlu diperhalusi dengan mengimpunkan ayat-ayat al-Quran untuk mendapatkan korpus komunikasi Islam berdasarkan al-Quran dan seterusnya dapat mendefinisikan semula elemen dan proses komunikasi dan seterusnya membina model-model komunikasi Islam sebagai usaha integrasi ilmu dalam bidang komunikasi yang telah dimurni dan diislamisasi.

**3 Hasil Kajian**

Diperingkat awal kajian ini juga mendapati suatu penjelasan tentang elemen dan proses komunikasi yang komprehensif daripada surah al-Hujurat ayat 6 yang bermaksud,

‘Wahai orang-orang yang beriman, jika datang kepada kamu orang fasik membawa khabar, maka selidikilah terlebih dahuu, supaya kamu tidak menimpakan kemudaratan kepada sesuatu kaum’.

Dalam konteks komunikasi ayat ini menjelaskan tentang pentingnya empat perkara berikut, yang secara asasnya tidak disentuh oleh model asas komunikasi SMCR oleh David Berlo dan Laswell yang telah dibincangkan diperingkat awal iaitu;

1) menyelidik maklumat,

2) mengenalpasti penyampai khabar

3) menimbangkan kebenaran mesej

4) memikirkan kesan mesej.

Surah an-Nisa ayat 94, juga menekankan elemen ‘menyelidik’: ‘Wahai Orang-orang yang beriman, apabila kamu pergi (berperang) di Jalan Allah, maka **telitilah** (cari keterangan) dan janganlah kamu menyatakan kepada orang yang mengucapkan ‘salam’ kepadamu, ‘kamu bukan seorang yang beriman’, (lalu kamu membunuhnya), dengan maksud memberi harta benda kehidupan dunia, padahal di sisi Allah ada harta yang banyak. Begitu jugalah keadaaan kamu dahulu, lalu Allah memberikan nikmat\_Nya kepadamu, maka **telitilah**, Sungguh Allah maha **teliti** terhadap apa yang kamu kerjakan”.

Kedua-dua ayat ini yang sangat menekankan tentang ‘menyelidik makumat’ turut disokong oleh Hadis daripada Sahl bin Aslam dpd Al-Hassan, Hadis Mursal Kitab an-Nihayah, Imam Ibnu Kasthir “Ketahuilah Olehmu bahawa teliti (*tabbayyun*) itu daripada Allah dan sambil lewa (gopoh-gopoh & tergesa-gesa) itu daripada syaitan, maka hendaklah kamu teliti’.

Oleh yang demikian pengkaji cuba membangunkan lakaran Model Komunikasi Hubungan Insan berdasarkan ibrah (pengajaran kisah) surah al-Hujurat ayat 6 seperti rajah 3 berikut;



Rajah 3: Model Komunikasi Hubungan Insan

(Rahmahtunnisah, Rozalafri & Don Daniyal, 2014)

Khairuddin Said (2013) yang memetik Ibn ‘Asyur (1997) bahawa tinjauan dari sudut fikah dan usul fiq, terdapat empat perkara utama yang diutarakan dalam ayat tersebut yang merangkumi (i) kewajipan menyelidik tentang keadilan seseorang yang tidak diketahui keadaannya dalam urusan penerimaan kesaksian, (ii) ayat tersebut menjadi bukti tentang penerima khabar seorang individu yang tersingkir daripada tuduhan sifat dusta dalam persaksian yang dinilai sebagai adil, (iii) terdapat pandangan yang menyatakan bahawa asal seseorang dinilai sebagai tidak diketahui keadaannya adalah dinilai tidak adil iaitu tidak ada sangkaan keadilannya, (iv) Penegasan tentang akibat mempercayai berita yang disampai yang disampaikan oleh seseorang yang fasik adalah ingatan berbentuk ancaman akan berlaku sesuatu yang menetapkan penyesalan. Berdasarkan Rajah 3, dapat dilihat secara keseluruhan proses yang menimbulkan perkara perkara-tersebut.

Penegasan dan amaran Allah dari ayat 6 surah Al-Hujurat ini perlu menjadi pertimbangan asas agar individu berhati-hati terhadap informasi atau mesej yang dibawa oleh orang fasiq. Berhati-hati ini, bukan mermakna bahawa penerima mesej menolak atau menafikan mesej tersebut, tetapi agar penerima mesej memeriksa kebenaran mesej tersebut.

Justeru konstruk komunikasi yang diperolihi daripada korpus surah al-Hujurat ayat 6 dan surah an-Nisa’ ayat 94 dilihat dapat memperbaiki hubungan antara insan dengan memberikan penumpuan terhadap peranan penerima itu sendiri iaitu;

1. Menjadi Penyelidik Mesej Yang Aktif.
2. Bersifat Tabbayyun (Self-Gatekeeper)
3. Mempertimbangkan Kesan Mesej

**KESIMPULAN**

Cabaran dan persaingan menerima dan menyampaikan maklumat semasa, masa kini tidak sewajarnya dipandang ringan. Dunia teknologi tanpa sempadan maklumat memerlukan individu membuat Silang Maklumat dan Silang Rujukan Maklumat (*cross reference*) dalam menentukan kesahihan maklumat. Ia penting supaya umat Islam tidah terjerumus ke dalam fitnah yang memecahbelahkan. Islam adalah agama bersumberkan Ilmu (bacalah –Iqra’) maka umat Islam harus menjadi umat yang mementingkan kebenaran dengan mengutamakan sebanyak mungkin maklumat sebelum membuat sebarang tindakan.

**Rujukan**

Al-Atar and Muhammad Sidqi ( 2010 ) Mu'jam Alfadh al-Quran al-Karim. Beirut : Darul Fikri.

Al Mu'jam Al Mufahras Li Alfazh Al Quran Al Karim Publisher: Dar Al Kutub Al Mishriyyah, 1364H

Al-Seini, Sayeed. (1986). The Islamic Concept of News. Dalam *The American Journal of Islamic Social Sciences*. Plainfeild Indiana: AJISS.

A. Hasymy. (1974). *Dustur Da’wah Menurut al-Quran*. Jakarta: Bulan Bintang

Baran, S.J (2010). Introduction To Mass Communication. Boston: McGraw Hill

Berlo, D. (1960). The process of communication: An introduction to theory and practice. New Jersey

Emery, E., P. Ault, dan W. Ageel. (1973). *Introduction To Mass Communication*. New York: Mead and Co.

Francois, W.E. (1977). *Introduction To Mass Communication And Mass Media*. Columbus, Ohio: Grid, Inc.

Geoffrey Leech, Marianne Hundt, Christian Mair and Nicholas Smith (2009) Comparative corpus linguistics: the methodological basis of this book. Cambridge University Press

Hunston and Susan (2002). Corpora in Applied Linguistics. Cambridge: CUP.

Imran Ho-Abdullah. (2009). Pemantapan dan pembinaan ilmu linguistik berasaskan korpus: transformasi statistik senarai kekerapan kata. SKALI Seminar Proceedings, 10-11 Mac, Bangi

Kettemann, Bernhard / Marko, Georg (eds) (2002). Teaching and learning by doing corpus analysis. Amsterdam: Rodopi Muhammad Fuad 'Abd Al Baqi ( 1364H).

Lasswell, H. (1948). The structure and function of communication in society. In L. Bryson

M.Zakyi Ibrahim.(2005). Models of Communication in the Qur’an: Divine-Human Interaction. The American Journal of Islamic Social Sciences. 22:1(pg70-94)

Mohd Baharudin, Mohd Khairie. (2009). Pengantar Komunikasi. Sintok:Penerbit UUM.

Mohd Shah. (2007). Perbendaharaan Al-Quran. Shah Alam:Majlis Agama Islam Selangor.

R. Agus Toha Kuswata. (1990). *Komunikasi Islam Dari Zaman Ke Zaman*. Sunt. Mochammad Achyar Hasan. Jakarta: Arikha Media Cipta.

Schramm, W. dan D. Roberts. (1971). *The Process and Effects of Mass Communication*. Urbana: University of Illinois Press.

Rahmahtunnisah, Rozalafri & Don Daniyal. (2014). Model Komunikasi Hubungan Insan: Ibrah Surah Al-Hujurat:6. Kertas Prosiding dibentangkan dalam International Conference on Islamic education (ICIEd), 31 Mei-1Jun 2014, Hotel Perdana, Kelantan

Saodah, Narimah, Mohd Yusof. (2008). Teori-Teori Komunikasi. Kuala Lumpur:PTS Professional.

Sinclair, John (ed) 2004). How to use corpora in language teaching. Amsterdam: Benjamins.

Vitor Duarte Teodoro and Mônica Mesquita (2011), Development of Pedagogical Methodology. IST - School of Tomorrow Modelling space : IST-2000-25385 York: Holt, Rinehart and Winston.

Zulkiple Abd. Ghani, Saiful Azry Mokhtar (2011). Model Komunikasi Berdasarkan Ayat al-Quran. Nilai: Universiti Sains Islam Malaysia.

\*\*\*\*\*\*\*\*\*\*